Trine Rask
Trine Rask er en dansk skriftdesigner. Hun er uddannet i 2001 som grafisk designer på Seminariet for Formgivning, Nykøbing F og erhvervede i 2004 graden Master i Skriftdesign fra Kunstakademiet i Haag, Holland (KABK). Siden 2004 har Rask haft egen grafisk tegnestue med speciale i skriftdesign og typografiske opgaver. Parallelt hermed har hun undervist i skriftdesign på Danmarks Medie- og Journalisthøjskole og været gæstelærer på designskolerne i Kolding og København.
I 2008 lancerede Rask sin første skriftfamilie – “North” – en bogskrift optimeret til de skandinaviske sprog. Dette fokus kendetegner Trine Rasks skrifter; sprogspecifikke skriftbilleder og ord får betydning for de enkelte bogstavers udformning.
Siden har hun designet en lang en række skriftfamilier. Skriften “Bornholm” med lokale varianter som fx en kantklippet “Tejn”. Skriften “Lejerbo”, der skulle indpasses i boligselskabets gamle skriftbrug, og en skrift til Brandts museer i Odense, hvor displaykvaliteten skulle kunne passe til mange slags udstillinger.
Blandt skriftfamilierne er “Rum” nok den mest kendte. For den modtog Rask i 2010 et “Certificate of Excellence in Type design” fra Type Directors Club, New York, en af de fineste udmærkelser man kan få som skriftdesigner. Og i 2016 modtog hun Forening for Boghaandværks “Diplom for fremragende faglig indsats 2015”.
For Rask afspejler en skrift ikke blot nogle klassiske formegenskaber. Den knytter sig bagud til kalligrafi og videre bagud til den motoriske træning, hvormed en hånd og en pen kan forvandle nogle streger til skriftbilledet.
Siden 2010 har Rask derfor blandt andet arbejdet på at udvikle pædagogiske metoder til undervisning i håndskrivning. Det vil blive et nyttigt hjælpemiddel i de grafiske fag, som hendes bøger om grafisk design allerede er det, og det vil bidrage til vores grafiske forståelse og æstetiske oplevelse af det, vi læser og skriver.